
În formularea declaraţiei Conciliului, prin libertate religioasă se înțelege 
refuzul oricărei constrângeri umane în ceea ce priveşte atitudinea omului 
în raportul său cu Dumnezeu. Din acest punct de vedere, trebuie îndepăr- 
tată orice răstălmăcire. Libertatea religioasă priveşte omul în calitatea sa 
de ființă ce trăieşte în societate. El trebuie să se bucure de imunitate soci- 
ală şi civilă în materie religioasă. Dar această libertate religioasă nu dis- 
pensează de îndeplinirea propriilor datorii morale față de Dumnezeu: cău- 
tarea liberă a adevărului, fidelitatea față de adevărul descoperit, adeziunea 
la adevărul revelat de Cristos şi la Biserica sa în măsura în care o cercetare 
sinceră ni le face cunoscute, ascultarea față de imperativele conştiinţei. 
Nici una dintre aceste datorii nu este pusă în discuţie de libertatea religi- 
oasă, care îi dă omului dreptul de a nu fi obiect de constrângere din partea 
unei instanțe omeneşti: individ, grupare socială, putere publică. 

Un alt punct ce trebuie să rețină atenţia este că, potrivit termenilor 
Declaraţiei, libertatea religioasă constituie un drept al persoanei umane. 
Nu este, într-adevăr, din oportunism sau doar pentru exigenţele actuale 
ale binelui comun că Conciliul revendică această libertate ce se bazează pe 
demnitatea persoanei umane, a cărei responsabilitate în căutarea adevărului 
constituie un drept şi presupune obligații. Dumnezeu îi cere omului un 
asentiment liber şi un răspuns bazat pe o convingere personală. 

Declaraţia Dignitatis humanae! se compune dintr-o introducere şi două 
capitole şi este articulată după următoarea schemă. 

În timpul nostru, oamenii devin tot mai conştienţi de propria demnitate 
şi cer să-şi exercite propria libertate responsabilă în afara oricărui mijloc 
coercitiv. Ei cer, de asemenea, o delimitare a puterii publice, mai ales în ce 
priveşte valorile spirituale şi religioase. 

Conciliul, reflectând asupra acestei atitudini, meditează la tradiția Bise- 
ricii pentru a extrage noi elemente, în armonie cu cele deja posedate. Dum- 
nezeu a revelat oamenilor calea mântuirii. Unica adevărată religie se află 
în Biserica Catolică. Toate ființele umane sunt datoare să adere la adevăr, 


! Declaraţia Dignitatis humanae a fost aprobată de 2384 de părinţi, la 7 decembrie 1965, 
cu 2308 de voturi pentru, 70 împotrivă şi 6 voturi nule. 

pe măsură ce îl cunosc. Această datorie obligă congtiința şi adevărul se 
impune în virtutea forței sale intrinsece. 


Obiectul şi fundamentul libertăţii 


Fiinţele umane au dreptul la libertatea religioasă în sensul că trebuie să 
fie imune de orice constrângere, pentru ca nimeni să nu fie forțat să acționeze 
împotriva conştiinţei, şi nici să nu fie împiedicat să acționeze în conformitate 
cu ea. Acest drept se fundamentează pe demnitatea persoanei şi trebuie să 
fie recunoscut de autoritatea civilă. 

Omul primeşte imperativele legii divine prin conştiinţa sa, pe care este 
obligat să o respecte cu fidelitate. Exerciţiul religiei constă în acte interne 
voluntare şi libere, pe care natura socială a omului le cere să aibă manifes- 
tări comunitare. A nega exercitarea liberă a religiei este o injurie la adresa 
omului şi a lui Dumnezeu. 

Libertatea religioasă revine fiecărui individ şi comunităţilor. Aceste co- 
munități, doar dacă nu tulbură ordinea publică, au dreptul de a nu fi îm- 
piedicate în exercițiul credinței lor, în predică şi în tot ce ţine de expresia şi 
realizarea crezului lor. Părinţii au dreptul de a-şi educa copiii conform pro- 
priei convingeri religioase, de a alege şcolile şi alte mijloace educative ce 
corespund credinței lor. 

Este de datoria puterii civile să tuteleze drepturile omului; de aceea, a 
tutela libertatea religioasă este o datorie a societăţii. Societăţii civile nu-i 
este permis să impună mărturisirea sau negarea unui crez religios, şi nici 
să facă discriminări între cetățeni, bazate pe raţiuni de credință. Orice 
drept este limitat de respectarea dreptului celuilalt. Autorităţii civile îi 
revine datoria de a-i proteja pe cetățeni față de dezordinile ce ar putea fi 
săvârşite sub pretextul libertăţii religioase. Societatea civilă va trebui să-şi 
îndeplinească această datorie cu discreţie, şi nu în mod arbitrar şi parti- 
zan, ci urmând norme juridice conforme cu obiectivul ordinii morale. 


Doctrina libertăţii religioase îşi are rădăcinile în Revelaţie 


Revelația face cunoscută demnitatea persoanei umane, arată respectul 
lui Cristos față de libertatea umană. Pe aceste fundamente se bazează doc- 
trina Declaraţiei Dignitatis humanae, care este, de altfel, în deplină cores- 
pondenţă cu libertatea proprie a actului de credinţă. 

Faptul că oamenii sunt îndemnați să-i răspundă lui Dumnezeu liber şi 
că nimeni nu poate fi obligat să îmbrățişeze credința împotriva voinţei sale 
este un element fundamental al doctrinei catolice, conţinut în cuvântul lui 
Dumnezeu şi afirmat mereu de părinţii Bisericii. Lui Dumnezeu i se datorează 

un respect rațional şi liber; de aceea, este potrivit naturii credinței să ex- 
cludă orice formă de constrângere din partea oamenilor. 

Chiar şi față de Dumnezeu, oamenii sunt datori în conştiinţă, dar nu 
constrânşi, să-l urmeze. Dumnezeu respectă demnitatea omului, şi aceasta 
se vede, mai ales, la Cristos, care a invitat, a convins, dar nu a constrâns 
niciodată. El a recunoscut puterea civilă, dar a avertizat-o să respecte drep- 
turile superioare ale lui Dumnezeu. De asemenea, apostolii au predicat în 
afara oricărei constrângeri, având respect şi față de cei care erau în greşeală, 
arătând că „fiecare dintre noi va da cont despre sine înaintea lui Dumne- 
zeu” (Rom 14,12). Ei au recunoscut autoritatea civilă, dar nu au ezitat să 
o contrasteze, deoarece „trebuie să ascultăm mai degrabă de Dumnezeu 
decât de oameni” (Fap 5,29). Aşa au făcut şi martirii. 

Biserica, pentru binele propriu şi al societăţii civile, trebuie să fie liberă; 
libertatea este fundamentală în relaţiile sale cu puterea publică. Biserica 
afirmă libertatea sa; a) pentru că este întemeiată de Cristos, de la care a 
primit misiunea de a predica; b) pentru că este o comunitate de ființe umane 
ce au dreptul de a trăi conform poruncilor credinței. Dacă există respectul 
față de libertatea religioasă, această libertate îi va fi recunoscută. Există 
aşadar armonie între libertatea Bisericii şi libertatea religioasă. În timp ce 
Biserica este datoare să predice evanghelia, creştinii sunt datori să o asculte 
şi să o urmeze, dar şi să lucreze, la rândul lor, pentru a răspândi şi apăra 
adevărul. 

Libertatea religioasă este aspirația omului de astăzi, recunoscută de 
cele mai multe Constituţii şi declarată în documentele internaționale. Nu 
lipsesc totuşi regimuri care oprimă această liberate. Sfântul Conciliu îi 
invită pe toți să considere cât este ea de necesară, mai ales în situaţia actu- 
ală. Procesul actual de unire a familiei umane cere ca libertatea religioasă 
să fie tutelată juridic şi să fie respectate drepturile şi obligaţiile supreme 
ale ființelor umane. 


